Die Lotto-kaartjie | News24
DIE volgende storie, wat baie mense reeds groot vermaak besorg het, was deel van Huisgenoot se "Lieg en Lagstories" wat in 2002 gepubliseer is. Die outeur was J.M. Smit. Die Fever publiseer dit ingeval daar lesers is wat dit nog nie gelees het nie.
Bettie Vermaak is 'n ontvangsdame by 'n versekerinsmaatskappy. Sy kom een Maandagaand van die werk af. Haar man groet. "En dit?" vra hy. Sy het toe 'n mooi hangertjie om haar nek met 'n knewel van 'n diamant. "O," antwoord sy, "ek en my baas het Lotto gespeel. Hy het vyf nommers reg gehad, maar ek het verloor. Toe koop hy vir my die hangertjie." "Jy is gelukkig." reageer haar man.
Die volgende Maandagaand kom sy by die huis, en weer kom haar man iets agter. "En dit?" Toe dra sy 'n ring aan haar vinger met 'n knewel van 'n diamant. "O," verduidelik sy, "ek en my baas het weer Lotto gespeel. Hy het vyf nommers en die bonusnommer gehad, maar ek het weer verloor, toe kry hy my jammer." "Sjoe," verklaar haar man, "maar jy is gelukkig!" Die volgende week is haar baas Kaap toe vir besigheid. En nee, daar is nie Lotto gespeel nie. Maar die volgende Maandagaand kom sy by die huis met 'n splinternuwe Opel-motor. Haar man is weer verbaas. "En dit?" Sy verduidelik hulle het weer Lotto gespeel, sy het verloor, maar die baas het die Jackpot gewen. Toe koop hy vir haar die kar. "Dit moet ons vier!" jubel haar man, en hy bestel sommer 'n wegneem-ete by die naaste Spur, sit 'n bottel sjampanje op ys en draai haar badwater oop. Sit tot gekleurde kersies al op die bad se rand langs. Maar toe sy wil bad, roep sy hom. "En dit? Daar is net water in die bad om die bodem te bedek." "Nee," verduidelik haar man. "Ek is bang jou Lotto-kaartjie word nat."